《寄弟》
明代·张本

离离丘垄田，郁郁霜露思。相隔二十年，旦暮一何悲。

中途涉万二，天幸复来归。燕安此怀居，愧彼神与祗。

叔兮孝且友，见义能不疑。上念先茔孤，亦闵乃兄痴。

护丧营大葬，勤苦我所知。昨朝尺书来，殷勤咸及兹。

灯下展转读，涕泪沾裳衣。父祔失临穴，子焉庸我为。

我非羽毛寄，饱食冥然飞。田居有素怀，行当事畬菑。

与子奉遗祀，没身以为期。

作者简介：（1367—1431）明山东东阿人，字致中。洪武中以国子生为江都知县。燕王兵至扬州，迎降，升知府。累进刑部侍郎。宣德初为南京兵部尚书。廉介有执持，时号穷张。尚刻少恕，录汉王高煦党，胁从者多不免。